A Bizottság 2605/98/EK rendelete

(1998. december 3.)

a közösségi növényfajta-oltalomról szóló 2100/94/EK tanácsi rendelet 14. cikkének (3) bekezdésében meghatározott mezőgazdasági mentesség végrehajtási szabályairól szóló 1768/95/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 2506/95/EK rendelettel [1] módosított, a közösségi növényfajta-oltalomról szóló, 1994. július 27-i 2100/94/EK tanácsi rendeletre [2] (alaprendelet) és különösen annak 14. cikke (3) bekezdésére,

mivel az alaprendelet 14. cikke a közösségi növényfajta-oltalom korlátozását írja elő a mezőgazdasági termelés fenntarthatósága érdekében (mezőgazdasági mentesség);

mivel az 1768/95/EK bizottsági rendelet [3] megteremtette a feltételeit ezen korlátozás érvényesítésének, valamint a nemesítők és a mezőgazdasági termelők törvényes érdekei védelmének;

mivel korábban nem volt mód megszabni a fent említett korlátozás alkalmazása után fizetendő méltányos díjazás mértékét;

mivel azonban az említett rendelet kikötötte, hogy a kiindulási mértéket és a későbbi módosítások rendszerét mielőbb meg kell szabni;

mivel időközben több tagállamban a nemesítők és a mezőgazdasági termelők szervezetei megállapodásokat kötöttek, amelyek többek között a díjazás mértékét is érintik;

mivel célszerű biztosítani azt, hogy a megállapodások közösségi iránymutatásokként alkalmazhatóvá váljanak a díjazás mértékére vonatkozóan, az érintett területek és fajok tekintetében;

mivel azon területek, illetve fajok tekintetében, amelyekre nem vonatkoznak ilyen megállapodások, a fizetendő díjazás alapelvként a szaporítóanyag engedélyezett előállításáért felszámított összeg 50 %-a, megfelelő csúszó skála alkalmazásával módosítva, ha ilyen skálát az érintett nemzeti növényfajta-oltalom vonatkozásában megállapítottak;

mivel ezeket a mértékeket legkésőbb 2003. január 1-jéig felül kell vizsgálni;

mivel célszerű ésszerű ösztönzésről gondoskodni annak érdekében, hogy a nemesítők és a mezőgazdasági termelők szervezetei minél előbb további megállapodásokat kössenek az eddig nem érintett területek, illetve fajok vonatkozásában, amennyiben e megállapodások már előkészítés alatt állnak; mivel a fentebb megszabottnál alacsonyabb és csak korlátozott időszakra alkalmazható mérték arra ösztönözhet egyes szervezeteket, hogy mielőbb véglegesítsék az ilyen megállapodásokat;

mivel a Közösségi Növényfajta-hivatal Igazgatótanácsával megtörtént az egyeztetés;

mivel az e a rendeletben meghatározott intézkedések megfelelnek a Növényfajta-oltalmi Állandó Bizottság véleményének,

ELFOGADTA EZT A RENDELETET:

1. cikk

Az 1768/95/EK rendelet 5. cikke a következő (4), (5), (6) és (7) bekezdéssel egészül ki:

"(4) Ha a (2) bekezdés esetében a jogosultak és a mezőgazdasági termelők – a Közösségen belül, a megfelelő közösségi, nemzeti vagy regionális szinten létrehozott – szervezetei közötti megállapodások, akár részesek abban a feldolgozók szervezetei, akár nem, meghatározzák a díjazás mértékét, az abban megállapított mértékeket iránymutatásként kell alkalmazni az adott területen az érintett faj vonatkozásában fizetendő díjazás meghatározásakor, amennyiben a szóban forgó szervezetek meghatalmazott képviselői ezekről a mértékekről és azok feltételeiről írásban értesítették a Bizottságot, valamint ha ennek alapján a megállapított mértékeket és azok feltételeit közzétették a Közösségi Növényfajta-hivatal által kiadott "Hivatalos Lap"-ban.

(5) Ha a (2) bekezdés esetében a (4) bekezdés szerinti megállapodás nem alkalmazható, a fizetendő díjazás a szaporítóanyag engedélyezett előállításáért a (2) bekezdés rendelkezései szerint felszámított összeg 50 %-a.

Ha azonban valamely tagállam 1999. január 1-je előtt értesítette a Bizottságot a (4) bekezdésben említett megállapodás küszöbön álló – nemzeti vagy regionális szinten működő illetékes szervezetek közötti – megkötéséről, a szóban forgó területen az adott fajok után fizetendő díjazás 40 % a fent meghatározott 50 % helyett, de csak a mezőgazdasági mentességnek az ilyen megállapodás végrehajtása előtt, de legkésőbb 1999. április 1-jéig megvalósuló alkalmazása tekintetében.

(6) Ha az (5) bekezdés esetében a mezőgazdasági termelő az irányadó időszak alatt a termeléséhez felhasznált érintett fajta összes anyagának 55 %-át meghaladó hányadban élt a mezőgazdasági mentességgel, a szóban forgó területen az adott fajok után fizetendő díjazásnak el kell érnie azt a mértéket, amely akkor vonatkozna a fajtára, ha az érintett tagállamban, annak nemzeti növényfajta-oltalmi rendszere keretében oltalom alatt állna, amennyiben létezik olyan nemzeti rendszer, amely ezt a mértéket megállapította és feltéve, hogy ez a mérték magasabb, mint a szaporítóanyag engedélyezett előállításáért a (2) bekezdés rendelkezései szerint felszámított összeg 50 %-a. Ha nincs ilyen mérték a nemzeti rendszerben, az (5) bekezdés rendelkezéseit a felhasználási hányadtól függetlenül alkalmazni kell.

(7) Az (5) bekezdés első albekezdése és a (6) bekezdés rendelkezéseit legkésőbb 2003. január 1-jéig felül kell vizsgálni az e rendelet útján szerzett tapasztalatok, valamint a (3) bekezdésben meghatározott arányok változása figyelembevételével, tekintettel azok 2003. július 1-jéig történő alkalmazására, mivel ez szükséges lehet a Közösség egészében vagy annak egy részében a fent említett bekezdésben kikötött, ésszerűen kiegyensúlyozott arány megteremtése vagy megszilárdítása érdekében."

2. cikk

Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. december 3-án.

a Bizottság részéről

Franz Fischler

a Bizottság tagja

[1] HL L 258., 1995.10.28., 3. o.

[2] HL L 227., 1994.9.1., 1. o.

[3] HL L 173., 1995.7.25., 14. o.

--------------------------------------------------